title: 2011/397/ЕС: Решение на Европейската централна банка от 21 юни 2011 година относно процедурите по акредитация за екологосъобразност и за здравословни и безопасни условия за производството на евробанкноти (ЕЦБ/2011/8)

text:
               5.7.2011

               BG

               Официален вестник на Европейския съюз

               L 176/52

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 21 юни 2011 година
   относно процедурите по акредитация за екологосъобразност и за здравословни и безопасни условия за производството на евробанкноти
   (ЕЦБ/2011/8)
   (2011/397/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 128, параграф 1 от него,
   като взе предвид Устава на Европейската система на централните банки и на Европейската централна банка, и по-специално член 16 от него,
   като има предвид, че:

               (1)

               В член 128, параграф 1 от Договора и в член 16 от Устава на Европейската система на централните банки и на Европейската централна банка (наричан по-долу „Устава на ЕСЦБ“) се посочва, че Европейската централна банка (ЕЦБ) има изключителното право да разрешава емитирането на евробанкноти в рамките на Съюза. Това право включва правомощието да предприема мерки за защита на сигурността на евробанкнотите като платежно средство.

               (2)

               Политиката на Съюза в областта на околната среда се основава на принципа на интегриране на околната среда, както е посочено в член 11 от Договора, според който изискванията за защита на околната среда трябва да бъдат включени в определянето и изпълнението на политиките и действията на Съюза, в частност за да се насърчи устойчивото развитие. Предвид този принцип Евросистемата насърчава добрите практики на управление на околната среда, основани на серията стандарти ISO 14000.

               (3)

               Според член 9 от Договора при определянето и осъществяването на своите политики и дейности Съюзът, inter alia, взема предвид и изискванията, свързани с опазването на човешкото здраве. Предвид този принцип от първостепенно значение за Евросистемата е избягването и минимизирането на рисковете за здравето и безопасността на хората, в частност на заетите в производството на евробанкноти и суровини за евробанкноти. Евросистемата подкрепя добрите практики на управление на здравословните и безопасни условия на труд в съответствие с политиката на Европейската агенция за безопасност и здраве при работа (1) и серията стандарти OHSAS 18000.

               (4)

               Поради тези причини следва да се установят процедури по акредитация за екологосъобразност и за здравословни и безопасни условия, за да се гарантира, че само производители, които отговарят на минималните изисквания за екологосъобразност и за здравословни и безопасни условия, са акредитирани да извършват дейност по производство на евробанкноти.

               (5)

               За да осъществява възможно най-стриктно наблюдение на представянето на акредитираните производители на евробанкноти и суровини за евробанкноти по отношение на околната среда и на здравословните и безопасни условия на труд, е необходимо ЕЦБ редовно да събира данни от тези производители за въздействието върху околната среда и по отношение на здравословните и безопасни условия, оказвано от тяхната дейност по производство на евробанкноти и суровини за евробанкноти,

         ПРИЕ НАСТОЯЩОТО РЕШЕНИЕ:
   РАЗДЕЛ I

      ОБЩИ РАЗПОРЕДБИ

   Член 1
   Определения
   За целите на настоящото решение се прилагат следните определения:

               а)

               „НЦБ“ е националната централна банка на държава-членка, чиято парична единица е еврото;

               б)

               „суровини за евробанкноти“ са хартията, мастилото, фолиото и нишката, използвани за производството на евробанкноти;

               в)

               „място на производство“ е всяко помещение, което производителят използва или желае да използва за производството на евробанкноти или на суровини за евробанкноти;

               г)

               „производител“ е лице, което участва или желае да участва в дейност по производство на евробанкноти;

               д)

               „акредитация за екологосъобразност“ е статусът с посочен в член 3 обхват, който се предоставя от ЕЦБ на производител и който потвърждава, че дейността по производство на евробанкноти отговаря на посочените в раздел II изисквания;

               е)

               „акредитация за здравословни и безопасни условия“ е статусът с посочен в член 4 обхват, който се предоставя от ЕЦБ на производител и който потвърждава, че дейността по производство на евробанкноти отговаря на посочените в раздел III изисквания;

               ж)

               „акредитиран производител“ е производител, на когото са предоставени акредитация за екологосъобразност и акредитация за здравословни и безопасни условия;

               з)

               „сертифициращ орган“ е независим сертифициращ орган, който оценява системата на производителя за управление на околната среда или за управление на здравословните и безопасни условия и който е акредитиран да удостовери, че производителят удовлетворява изискванията на серията стандарти ISO 14000 или OHSAS 18000;

               и)

               „дейност по производство на евробанкноти“ е производството на евробанкноти или на суровини за евробанкноти;

               й)

               „работен за ЕЦБ ден“ е ден от понеделник до петък, без официалните празници за ЕЦБ;

               к)

               „производство на плаки“ е производството на печатни плаки за технологиите на офсетов или интаглио печат, използвани за производството на евробанкноти;

               л)

               „единично производство“ е производството, състоящо се от няколко партиди, изработени с едни и същи суровини от едни и същи доставчици, при което съставът е изцяло хомогенен и не включва нови вещества или същите вещества с промени в концентрациите над нивата, определени от ЕЦБ.

         Член 2
   Общи принципи
   1.   Производител може да извършва дейност по производство на евробанкноти, само ако ЕЦБ му предостави акредитация за екологосъобразност и акредитация за здравословни и безопасни условия за тази дейност.
   2.   Изискванията на ЕЦБ за акредитация за екологосъобразност и за здравословни и безопасни условия представляват минимални изисквания. Производителите могат да приемат и въвеждат по-строги стандарти по отношение на околната среда и/или здравословните и безопасни условия, като ЕЦБ оценява единствено изпълнението на посочените в настоящото решение изисквания.
   3.   Изпълнителният съвет е компетентен да приема всички решения, свързани с акредитацията на производителя за екологосъобразност и за здравословни и безопасни условия, като отчита становището на Комитета по банкнотите и информира Управителния съвет за тези решения.
   4.   Акредитиран производител може да извършва дейност по производство на евробанкноти единствено на местата на производство, за които е получил: а) акредитация за екологосъобразност; и б) акредитация за здравословни и безопасни условия — независимо от други акредитации, получени по силата на друг правен акт на ЕЦБ.
   5.   Производителят поема всички разходи и загуби, които търпи във връзка с прилагането на настоящото решение.
   6.   ЕЦБ определя отделно техническите подробности на изискванията, които производителят трябва да изпълни, за да получи акредитация за екологосъобразност и за здравословни и безопасни условия.
   Член 3
   Акредитация за екологосъобразност
   1.   Акредитирането въз основа на серията стандарти ISO 14000 за системите за управление на околната среда се извършва по предвидената в раздел II процедура. Производителят може да извършва дейност по производство на евробанкноти, само ако ЕЦБ му предостави акредитация за екологосъобразност за тази дейност.
   2.   На производител може да бъде предоставена акредитация за екологосъобразност за дейност по производство на евробанкноти, ако отговаря на всяко от следните условия:

               а)

               отговаря на стандарт ISO 14001 на определено място на производство за определена дейност по производство на евробанкноти, като сертифициращият орган е издал сертификат за това;

               б)

               мястото му на производство е разположено в държава-членка, ако се касае за печатница;

               в)

               мястото му на производство е разположено в държава-членка или в държава-членка на Европейската асоциация за свободна търговия, ако не се касае за печатница.

         3.   В отделни случаи Изпълнителният съвет може да освобождава от изискването за местоположение, определено в параграф 2, букви б) и в), като взима предвид становището на Комитета по банкнотите. Всяко такова решение се съобщава незабавно на Управителния съвет. Изпълнителният съвет следва всяко решение на Управителния съвет по този въпрос.
   4.   Акредитация за екологосъобразност се предоставя на производителя за срок от три години, освен ако не следва друго от решение, взето по член 13 или 14.
   5.   Предварителното писмено съгласие на ЕЦБ се изисква за възлагане на производството на евробанкноти или на суровини за евробанкноти от акредитирания за екологосъобразност производител на друго място на производство или на трети лица, включително на негови дъщерни и свързани дружества.
   Член 4
   Акредитация за здравословни и безопасни условия
   1.   Акредитирането въз основа на стандарта OHSAS 18001 за системите за управление на здравословните и безопасни условия се извършва по предвидената в раздел III процедура. Производителят може да извършва дейност по производство на евробанкноти, само ако ЕЦБ му предостави акредитация за здравословни и безопасни условия за тази дейност.
   2.   На производител може да бъде предоставена акредитация за здравословни и безопасни условия за дейност по производство на евробанкноти, ако отговаря на всяко от следните условия:

               а)

               отговаря на стандарт OHSAS 18001 на определено място на производство за определена дейност по производство на евробанкноти, като сертифициращият орган е издал сертификат за това;

               б)

               мястото му на производство е разположено в държава-членка, когато се касае за печатница;

               в)

               мястото му на производство е разположено в държава-членка или в държава-членка на Европейската асоциация за свободна търговия, ако не се касае за печатница.

         3.   В отделни случаи Изпълнителният съвет може да освобождава от изискването за местоположение, определено в параграф 2, букви б) и в), като взима предвид становището на Комитета по банкнотите. Всяко такова решение се съобщава незабавно на Управителния съвет. Изпълнителният съвет следва всяко решение на Управителния съвет по този въпрос.
   4.   Акредитация за здравословни и безопасни условия се предоставя на производителя за срок от три години, освен ако не следва друго от решение, взето по член 13 или 14.
   5.   Предварителното писмено съгласие на ЕЦБ се изисква за възлагане на производството на евробанкноти или на суровини за евробанкноти от акредитирания за здравословни и безопасни условия производител на друго място на производство или на трети лица, включително на негови дъщерни и свързани дружества.
   РАЗДЕЛ II

      ПРОЦЕДУРА ПО АКРЕДИТАЦИЯ ЗА ЕКОЛОГОСЪОБРАЗНОСТ

   Член 5
   Заявление за откриване на процедура
   1.   Производител, който желае да извършва дейност по производство на евробанкноти, подава писмено заявление до ЕЦБ за откриване на процедура по акредитация за екологосъобразност. Заявлението за откриване на процедура включва следното:

               а)

               посочване на мястото на производство и неговото разположение;

               б)

               копие на сертификата ISO 14001 за посоченото място на производство;

               в)

               резюме на английски език на последния годишен одиторски доклад, издаден от сертифициращия орган;

               г)

               годишен доклад на английски език, описващ функционирането на вътрешната система за управление на околната среда по предоставен от ЕЦБ образец.

         2.   ЕЦБ проверява пълнотата на документацията, предоставена от производителя със заявлението му за откриване на процедура. ЕЦБ уведомява производителя за резултата от тази оценка в срок от 30 работни за ЕЦБ дни, считано от датата на получаване на заявлението за откриване на процедура. ЕЦБ може да удължи еднократно този срок с писмено съобщение до производителя. При извършване на тази оценка ЕЦБ може да поиска допълнителна информация от производителя по отношение на изброените в параграф 1 изисквания. Ако поиска допълнителна информация, ЕЦБ уведомява производителя за резултата от оценката в рамките на 20 работни за ЕЦБ дни, считано от датата на получаване на допълнителната информация.
   3.   ЕЦБ отхвърля заявлението за откриване на процедура и уведомява писмено производителя относно решението си за това и относно мотивите в рамките на посочените в параграф 2 срокове, ако възникне някое от следните събития:

               а)

               производителят не предостави изисканата по силата на параграф 1 информация;

               б)

               производителят не предостави изисканата от ЕЦБ по силата на параграф 2 допълнителна информация в рамките на определен по взаимно съгласие разумен срок;

               в)

               предоставената на производителя акредитация за екологосъобразност е отнета и срокът на забраната за подаване на ново заявление, определен в решението за отнемане, не е изтекъл;

               г)

               разположението на мястото на производство не отговаря на изискванията, установени в член 3, параграф 2, буква б) или в).

         Член 6
   Акредитация за екологосъобразност
   1.   В случай на положителна оценка от ЕЦБ на заявлението за откриване на процедура по силата на член 5, параграф 2 на производителя се предоставя акредитация за екологосъобразност.
   2.   В решението на ЕЦБ за предоставяне на акредитация за екологосъобразност ясно се посочват:

               а)

               името на производителя;

               б)

               мястото на производство, за което е предоставена акредитацията за екологосъобразност, и точният му адрес;

               в)

               датата, на която изтича акредитацията за екологосъобразност;

               г)

               особените условия във връзка с букви б) и в).

         3.   Акредитацията за екологосъобразност се предоставя на производителя за тригодишен срок, който може да бъде подновяван. Ако акредитиран за екологосъобразност производител кандидатства за нова акредитация за екологосъобразност преди датата на изтичане на съществуващата акредитация, последната остава валидна, докато ЕЦБ вземе решение по параграф 1.
   4.   Ако ЕЦБ отхвърли заявлението за акредитация за екологосъобразност, производителят може да открие процедура по преразглеждане, установена в член 15.
   РАЗДЕЛ III

      ПРОЦЕДУРА ПО АКРЕДИТАЦИЯ ЗА ЗДРАВОСЛОВНИ И БЕЗОПАСНИ УСЛОВИЯ

   Член 7
   Заявление за откриване на процедура
   1.   Производител, който желае да извършва дейност по производство на евробанкноти, подава писмено заявление до ЕЦБ за откриване на процедура по акредитация за здравословни и безопасни условия. Заявлението за откриване на процедура включва следното:

               а)

               посочване на мястото на производство и неговото разположение;

               б)

               копие на сертификата OHSAS 18001 за посоченото място на производство;

               в)

               резюме на английски език на последния годишен одиторски доклад, издаден от сертифициращия орган;

               г)

               годишен доклад на английски език, описващ функционирането на вътрешната система за управление на здравословните и безопасни условия по предоставен от ЕЦБ образец.

         2.   ЕЦБ проверява пълнотата на документацията, предоставена от производителя със заявлението му за откриване на процедура. ЕЦБ уведомява производителя за резултата от тази оценка в срок от 30 работни за ЕЦБ дни, считано от датата на получаване на заявлението за откриване на процедура. ЕЦБ може да удължи еднократно този срок с писмено съобщение до производителя. При извършване на тази оценка ЕЦБ може да поиска допълнителна информация от производителя по отношение на изброените в параграф 1 изисквания. Ако поиска допълнителна информация, ЕЦБ уведомява производителя за резултата от оценката в рамките на 20 работни за ЕЦБ дни, считано от датата на получаване на допълнителната информация.
   3.   ЕЦБ отхвърля заявлението за откриване на процедура и уведомява писмено производителя относно решението си за това и относно мотивите в рамките на посочените в параграф 2 срокове, ако възникне някое от следните събития:

               а)

               производителят не предостави изисканата по силата на параграф 1 информация;

               б)

               производителят не предостави изисканата от ЕЦБ по силата на параграф 2 допълнителна информация в рамките на определен по взаимно съгласие разумен срок;

               в)

               предоставената на производителя акредитация за здравословни и безопасни условия е отнета и срокът на забраната за подаване на ново заявление, определен в решението за отнемане, не е изтекъл;

               г)

               разположението на мястото на производство не отговаря на изискванията, установени в член 4, параграф 2, буква б) или в).

         Член 8
   Акредитация за здравословни и безопасни условия
   1.   В случай на положителна оценка от ЕЦБ на заявлението за откриване на процедура по силата на член 7, параграф 2 на производителя се предоставя акредитация за здравословни и безопасни условия.
   2.   В решението на ЕЦБ за предоставяне на акредитация за здравословни и безопасни условия ясно се посочват:

               а)

               името на производителя;

               б)

               мястото на производство, за което е предоставена акредитацията за здравословни и безопасни условия, и точният му адрес;

               в)

               датата, на която изтича акредитацията за здравословни и безопасни условия;

               г)

               особените условия във връзка с букви б) и в).

         3.   Акредитацията за здравословни и безопасни условия се предоставя на производителя за тригодишен срок, който може да бъде подновяван. Ако акредитиран за здравословни и безопасни условия производител кандидатства за нова акредитация за здравословни и безопасни условия преди датата на изтичане на съществуващата акредитация, последната остава валидна, докато ЕЦБ вземе решение по параграф 1.
   4.   Ако ЕЦБ отхвърли заявлението за акредитация за здравословни и безопасни условия, производителят може да открие процедура по преразглеждане, установена в член 15.
   РАЗДЕЛ IV

      ПРОДЪЛЖАВАЩИ ЗАДЪЛЖЕНИЯ

   Член 9
   Продължаващи задължения на акредитирани производители
   1.   Акредитираният производител информира ЕЦБ писмено и без ненужно забавяне относно:

               а)

               започването на процедура по ликвидация или преобразуване на производителя или на друга подобна процедура;

               б)

               назначаването на ликвидатор, синдик, администратор или друго подобно длъжностно лице по отношение на производителя;

               в)

               намерения за възлагане на подизпълнение или за включване на трети лица в дейност по производство на евробанкноти, за която производителят има акредитация за екологосъобразност и за здравословни и безопасни условия;

               г)

               настъпилите промени след предоставяне на акредитация за екологосъобразност и за здравословни и безопасни условия, които засягат или може да засегнат изпълнението на изискванията за акредитация за екологосъобразност и за здравословни и безопасни условия;

               д)

               промяна в контрола на акредитирания производител, настъпила в резултат на промяна на неговата структура на собственост или поради друга причина.

         2.   Акредитираният производител предоставя на ЕЦБ следната информация за съответното място на производство:

               а)

               копие от сертификатите за неговите системи за управление на околната среда и на здравословните и безопасни условия всеки път, когато посоченият в член 3, параграф 2, буква а) и член 4, параграф 2, буква а) сертификат бъде подновен;

               б)

               за всяка календарна година и в срок от четири месеца след края на годината — преведени на английски език резюмета на последните външни одиторски доклади за екологосъобразност и за здравословни и безопасни условия, изготвени от съответните сертифициращи органи;

               в)

               за всяка календарна година и в срок от четири месеца след края на годината — годишни доклади на английски език за функционирането на неговите системи за управление на околната среда и на здравословните и безопасни условия, в съответствие с посочените в член 5, параграф 1, буква г) и член 7, параграф 1, буква г) образци;

               г)

               за всяка календарна година и в срок от четири месеца след края на годината — обща информация и данни за околната среда относно годишното потребление и емисии от дейността по производство на евробанкноти, според установеното в предоставения от ЕЦБ Въпросник за екологосъобразност.

         3.   Ако акредитираният производител е печатница, той също така:

               а)

               представя анализи на химичните вещества, изброени в посочения в член 10, параграф 1 списък, извършени от лабораториите от посочения в член 10, параграф 2 списък. Анализите се извършват по отношение на готови евробанкноти съобразно стандартните оперативни процедури, уредени отделно, най-малко веднъж за всяко единично производство и допълнително — когато акредитираният производител сметне за уместно да проследи спазването на установените допустими нива за химичните вещества. Акредитираният производител докладва на ЕЦБ за всеки отделен анализ на проба, като използва предоставения от ЕЦБ образец за докладване на анализ;

               б)

               докладва за всяка календарна година и в срок от четири месеца след края на годината за представянето на лабораториите, извършили посочените в буква а) анализи, като използва предоставения от ЕЦБ образец за докладване на представянето;

               в)

               сключва договори за доставка с доставчици на суровини за евробанкноти, които включват задължението тези доставчици да гарантират, че химичните вещества, съдържащи се в произвежданите от тях суровини за евробанкноти, не надхвърлят, при анализ на готовите евробанкноти съгласно параграф 3, буква а), посочените в член 10, параграф 1 допустими нива. За изпълнението на това изискване акредитираният производител предоставя необходимата документация на доставчиците на суровини за евробанкноти. Доставчиците на суровини за евробанкноти могат да използват лабораториите, посочени в списъка по член 10, параграф 2, във връзка с техните собствени потребности от анализи;

               г)

               гарантира, че предприятието за производство на плаки, на което той възлага работа, притежава валидни сертификати ISO 14001 и OHSAS 18001 за съответното място на производство.

         4.   Акредитираният производител опазва като поверителни техническите подробности във връзка с посочените в член 2, параграф 6 изисквания за екологосъобразност и за здравословни и безопасни условия.
   Член 10
   Продължаващи задължения на ЕЦБ
   1.   ЕЦБ изготвя списък на подлежащите на анализиране химични вещества, както и на допустимите им нива. Без да се засяга член 19, надхвърлянето на тези допустими нива, включително в предвидените в член 9, параграф 3, буква в) случаи, не се отразява на предоставената на производителя акредитация за здравословни и безопасни условия.
   2.   ЕЦБ поддържа списък на лабораториите, които могат да извършват анализи на наличието и концентрацията на химичните вещества, изброени в посочения в параграф 1 списък. Приложимите аналитични методи се определят отделно.
   3.   ЕЦБ уведомява акредитираните производители за евентуални актуализации на посочените в параграфи 1 и 2 списъци.
   РАЗДЕЛ V

      ПОСЛЕДИЦИ ПРИ НЕСЪОТВЕТСТВИЕ

   Член 11
   Несъответствие
   Ако акредитираният производител не изпълнява някое от посочените в член 9 задължения или ако информацията, предоставена на ЕЦБ съгласно член 9, параграф 2, букви б), в) и г) и параграф 3, букви а) и б), е непълна, това съставлява несъответствие на производителя с изискванията за акредитация за екологосъобразност или за здравословни и безопасни условия.
   Член 12
   Писмена забележка
   1.   ЕЦБ отправя писмена забележка до акредитирания производител в случай на несъответствие от вида, посочен в член 11, в която посочва срока, в който производителят трябва да отстрани несъответствието.
   2.   В писмената забележка се посочва, че: а) ако несъответствието не бъде отстранено в рамките на посочения в параграф 1 срок; или б) ако възникне втори случай на несъответствие в рамките на посочения в параграф 1 срок, ЕЦБ взима решение в съответствие с член 13.
   Член 13
   Временно спиране на акредитацията за екологосъобразност или за здравословни и безопасни условия по отношение на нови поръчки
   1.   Ако в рамките на посочения в член 12, параграф 1 срок несъответствието не е отстранено или възникне втори случай на несъответствие, но акредитираният производител представи убедителни доказателства за това, че ще бъде в състояние да отстрани несъответствието, ЕЦБ взима решение, с което:

               а)

               определя, консултирайки се с акредитирания производител, срок за отстраняване на несъответствието от акредитирания производител;

               б)

               спира временно акредитацията на акредитирания производител по отношение на възможността му да приема нови поръчки за съответната дейност по производство на евробанкноти, включително участие в тръжни процедури във връзка с дейност по производство на евробанкноти, до изтичането на посоченият в буква а) срок или, ако несъответствието е било отстранено в рамките на този срок, до отстраняването на несъответствието.

         2.   Ако обаче акредитираният производител не представя убедителни доказателства за това, че ще може да отстрани несъответствието по параграф 1, ЕЦБ взима решение в съответствие с член 14.
   Член 14
   Отнемане на акредитацията за екологосъобразност или за здравословни и безопасни условия
   1.   ЕЦБ отнема предоставената на акредитиран производител акредитация за екологосъобразност или за здравословни и безопасни условия: а) ако акредитираният производител не е в състояние да отстрани несъответствието в рамките на срока, посочен в член 13, параграф 1, буква а); или б) по силата на член 13, параграф 2.
   2.   В решението си за отнемане ЕЦБ посочва датата, от която акредитираният производител може да подаде ново заявление за акредитация.
   Член 15
   Процедура по преразглеждане
   1.   Ако ЕЦБ вземе някое от следните решения:

               а)

               за отхвърляне на заявление за откриване на процедура по акредитация за екологосъобразност или за здравословни и безопасни условия;

               б)

               за отказ да предостави акредитация за екологосъобразност или за здравословни и безопасни условия;

               в)

               по членове 12—14,

         производителят или акредитираният производител може в срок от 30 работни за ЕЦБ дни, считано от съобщаването на това решение, да подаде писмено заявление до Управителния съвет за преразглеждане на решението. Производителят или акредитираният производител посочва мотивите си за заявлението и подкрепящата го информация.
   2.   Ако производителят или акредитираният производител изрично поиска и посочи мотиви, Управителният съвет може временно да спре прилагането на решението, което подлежи на преразглеждане.
   3.   Управителният съвет преразглежда решението и съобщава писмено на производителя или на акредитирания производител своето мотивирано решение в срок два месеца от получаването на заявлението.
   4.   Параграфи 1—3 се прилагат, без да се засягат правата по членове 263 и 265 от Договора.
   РАЗДЕЛ VI

      ПРЕДСТАВЯНЕ ПО ОТНОШЕНИЕ НА ОКОЛНАТА СРЕДА

   Член 16
   Информация относно представянето на производителя по отношение на околната среда
   С оглед оптималното оценяване на представянето на производителя по отношение на околната среда ЕЦБ може да поиска от акредитирания производител специфична информация или разяснение във връзка с данните, предоставени в посочения в член 9, параграф 2, буква г) Въпросник на ЕЦБ за екологосъобразност. При необходимост ЕЦБ може да поиска среща с акредитирания производител в помещения на ЕЦБ. ЕЦБ може също така да поиска да посети мястото на производство с разрешението на акредитирания производител и в съответствие с всички изисквания за сигурност, действащи по отношение на акредитирания производител. Акредитираният производител може от своя страна да покани ЕЦБ на посещение на мястото на производство с оглед разясняване на данните, предоставени във Въпросника на ЕЦБ за екологосъобразност.
   РАЗДЕЛ VII

      ЗАКЛЮЧИТЕЛНИ РАЗПОРЕДБИ

   Член 17
   Регистър на ЕЦБ на акредитациите
   1.   ЕЦБ води регистър на акредитациите за екологосъобразност и за здравословни и безопасни условия, в който:

               а)

               се изброяват производителите, на които е предоставена акредитация за екологосъобразност и за здравословни и безопасни условия, както и съответните места на производство;

               б)

               се посочва, по отношение на всяко място на производство, дейността по производство на евробанкноти, за която е предоставена акредитация за екологосъобразност и за здравословни и безопасни условия;

               в)

               се вписва изтичането на всяка акредитация за екологосъобразност и за здравословни и безопасни условия.

         2.   Ако вземе решение по член 13, ЕЦБ вписва продължителността на временното спиране.
   3.   Ако вземе решение по член 14, ЕЦБ заличава името на производителя от регистъра.
   4.   ЕЦБ предоставя на НЦБ и на акредитираните производители списък на вписаните в регистъра акредитирани производители и всички негови актуализации.
   Член 18
   Годишен доклад
   1.   Въз основа на предоставената от акредитираните производители информация ЕЦБ съставя годишен доклад за екологичното въздействие на дейността по производство на евробанкноти и за последиците от тази дейност върху здравето и безопасността.
   2.   ЕЦБ оповестява публично информацията за общото въздействие на дейността по производство на евробанкноти върху околната среда и върху здравето и безопасността в съответствие с Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността (2).
   Член 19
   Преходна разпоредба
   Считано от производството на евробанкноти през 2016 г., НЦБ не утвърждават отпечатаните евробанкноти, при които химическите вещества надвишават посочените в член 10, параграф 1 допустими нива.
   Член 20
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   То се прилага, считано от производството на евробанкноти през 2013 г.

      Съставено във Франкфурт на Майн на 21 юни 2011 година.

            Председател на ЕЦБ

         Jean-Claude TRICHET

      (1)  Вж. http://osha.europa.eu.

      (2)  ОВ L 264, 25.9.2006 г., стр. 13.


title: Решение № 1041/2009/ЕО на Европейския парламент и на Съвета от 21 октомври 2009 година за създаване на програма за сътрудничество в областта на аудиовизията с професионалисти от трети държави (MEDIA Mundus)

text:
               4.11.2009

               BG

               Официален вестник на Европейския съюз

               L 288/10

      РЕШЕНИЕ № 1041/2009/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 21 октомври 2009 година
   за създаване на програма за сътрудничество в областта на аудиовизията с професионалисти от трети държави
   (MEDIA Mundus)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 150, параграф 4 и член 157, параграф 3 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   като взеха предвид становището на Комитета на регионите (2),
   в съответствие с процедурата, предвидена в член 251 от Договора (3),
   като имат предвид, че:

               (1)

               Аудиовизуалният сектор допринася за постигането на целите от Лисабонската програма, и по-специално за повишаване на конкурентоспособността, уменията, растежа и работните места в една основана на знанието икономика. Той играе важна роля в контекста на инициативата i2010 — общата рамка за политиките на Европейския съюз в областта на информационното общество и медиите — в контекста на Лисабонската програма.

               (2)

               Европейският парламент последователно застъпва становището, че аудиовизуалният сектор има важен принос към европейската творческа индустрия и икономиката на знанието и играе централна роля при насърчаването на културното многообразие и плурализма, както и че той е важна платформа за свободата на словото.

               (3)

               Културният и творческият сектор имат съществен принос за развитието на европейската икономика в областта на културата, като през 2004 г. творческата индустрия дава работа на не по-малко от 5,8 милиона души, което се равнява на 3,1 % от общото трудово заето население в ЕС25.

               (4)

               При общностното подпомагане на аудиовизуалния сектор се взема предвид член 151 от Договора, в който се посочва, че Общността и държавите-членки насърчават сътрудничеството с трети държави и компетентни международни организации в сферата на културата, и че в своите действия Общността взема предвид културните аспекти, по-специално с оглед зачитането и насърчаването на многообразието на своите култури.

               (5)

               В своя резолюция от 16 ноември 2007 г. относно Европейска програма за култура (4) Съветът изтъква, че културата е жизненоважен елемент на международните отношения, и подчертава необходимостта от разширяване на нейната роля във външните отношения на ЕС и в политиката за развитие. Европейският парламент, в резолюцията си от 10 април 2008 г. относно Европейска програма за култура в глобализиращия се свят, като се позовава на Конвенцията на ЮНЕСКО за опазване и насърчаване на многообразието от форми на културно изразяване, също подчерта значението на интегрирането на културното измерение във всички политики и програми, включително външните политики и дейностите по развитие.

               (6)

               На 21 ноември 2008 г. Съветът и представителите на правителствата на държавите-членки, заседаващи в рамките на Съвета, приеха заключения относно насърчаването на културното многообразие и междукултурния диалог във външните отношения на Съюза и на неговите държави-членки (5).

               (7)

               В съобщение на Комисията от 8 юни 2006 г., озаглавено „Европа в света“, се изтъква неразделната връзка между външната и вътрешната политика на ЕС и се подчертава, че Европа има потенциал да се възползва от новите възможности, предлагани от нововъзникващите пазари и глобализацията, тъй като нейното общество е отворено и e в състояние да приема хора, идеи и нови технологии.

               (8)

               Европейският съюз изигра основна роля в процеса, довел до приемането на Конвенцията на ЮНЕСКО за опазване и насърчаване на многообразието от форми на културно изразяване, която влезе в сила на 18 март 2007 г. след като беше ратифицирана от Европейската общност и от 13 държави-членки на 18 декември 2006 г. Целта на конвенцията е да укрепи международното сътрудничество и солидарност в полза на формите на културно изразяване във всички страни. Съгласно член 12, буква д) на конвенцията, страните по конвенцията „съдействат за сключване на споразумения за съвместни продукции, производство и разпространение“.

               (9)

               Редица дейности на държавите-членки, като създаване на международни фондове за съвместни продукции и сключване на спогодби за съвместни продукции, имат за цел засилване на сътрудничеството между аудиовизуалните сектори на Европа и на трети държави. Такива дейности ще получават допълващо подпомагане от Общността.

               (10)

               В член 11 от Хартата за основните права на Европейския съюз се признава свободата на изразяване и медийният плурализъм.

               (11)

               В доклада за оценката на програмата MEDIA Plus се изтъква значението на международните пазари за преодоляването на проблемите на европейската аудиовизуална индустрия.

               (12)

               През последните две десетилетия аудиовизуалното пространство се промени значително в международен план и в момента се изправя пред нови предизвикателства, по-специално под влиянието на технологични постижения като цифровото излъчване на филми, системата видео при поискване (VOD) и многоканалната цифрова телевизия. Това доведе до висок финансов ръст и обещаващи инвестиции и като последица — до голямо и нарастващо търсене на аудиовизуално съдържание, което предоставя многобройни възможности за дружествата. Съответно съществува силен и нарастващ интерес към разработката на проекти, свързани с различни цифрови приложения. Освен това съществува силна връзка между международното сътрудничество по проекти и способността на Съюза да популяризира по света своя регулаторен модел по аудиовизуалните въпроси и конвергенцията на аудиовизуалните и електронните комуникации.

               (13)

               Предвид нарастващото значение на международното измерение на аудиовизуалната политика Европейският парламент прие на 13 декември 2007 г., в рамките на бюджета за 2008 г., подготвителното действие MEDIA International, което се концентрира върху развитието на връзките на Европейския съюз с аудиовизуалните пазари на трети държави, като по този начин предлага възможност за структуриране и укрепване на отношенията и сътрудничеството между европейски професионалисти и професионалисти от трети държави в аудиовизуалния сектор, в полза както на европейската индустрия, така и на съответните трети държави. Последвалата покана за представяне на предложения предизвика голям интерес както от страна на европейски професионалисти, така и от страна на професионалисти от трети държави. Бяха избрани осемнадесет проекта, които да бъдат подпомагани. Така първата година на подготвителното действие MEDIA International потвърди интересите и потребностите на сектора в международен план и необходимостта от действия на Общността.

               (14)

               Европейският парламент поднови подготвителното действие MEDIA International за 2009 г. и увеличи бюджета му.

               (15)

               На 19 май 2008 г. на неофициална среща в Кан министрите, отговарящи за аудиовизуалните въпроси от редица държави-членки на Европейския съюз, приветстваха инициативата на Европейския парламент за подготвителното действие MEDIA International и насърчиха Комисията „да продължава да развива тази инициатива и да проучи доколко е възможно и желателно изработването на предложение за програма, насърчаваща взаимноизгодното сътрудничество между професионалистите от европейския аудиовизуален сектор и тези от трети държави“.

               (16)

               Публичната консултация показа наличието на силна подкрепа за развиването на сътрудничеството между професионалистите от европейския аудиовизуален сектор и тези от трети държави, по-специално в областта на обучението, улесняването на съвместните продукции, разпространението и популяризирането на аудиовизуални произведения (в това число и чрез нови платформи като видео при поискване (VOD) и интернет телевизия (IPTV), и на филмовата грамотност.

               (17)

               Достъпът до аудиовизуалните пазари в трети държави следва да бъде улеснен чрез разпространяване на познания за функционирането на тези пазари и чрез създаване на мрежи за сътрудничество между професионалистите, действащи на тези пазари. За тази цел следва да се подпомагат проекти за обучение в рамките на програма.

               (18)

               Секторът на разпространението е определящ за многообразието от аудиовизуални произведения и потребителския избор. Европейските разпространители са малки дружества и поради структурата и разпокъсаността на пазара те нямат добри възможности, за разлика от своите големи вертикално интегрирани конкуренти, да си осигурят достъп до международния пазар. Освен това на пазара се развиха нови участници и платформи за разпространение, предлагащи или търсещи повече аудиовизуално съдържание. Затова е уместно да бъдат взети мерки за подобряване на разпространението, популяризирането и показването на европейски произведения в трети държави и на произведения от трети държави в Европа.

               (19)

               Следователно съществува необходимост от създаването на програма на Общността за аудиовизуалния сектор, която да осигурява финансова подкрепа за проекти в областта на обмена на информация и обучението, конкурентоспособността, разпространението, популяризирането и показването на аудиовизуално съдържание.

               (20)

               С цел да се гарантира максимална взаимна изгода и да се опрости администрирането, проектите по тази програма следва да бъдат предлагани и осъществявани съвместно от професионалисти от Европейския съюз и от трети държави, и да допринасят за утвърждаването на мрежи за международно сътрудничество. За да се опрости администрирането, проектите следва да се координират от професионалист, който е установен в страна, участваща в програмата.

               (21)

               Следва да бъдат изготвени и въведени подходящи мерки за предотвратяване на нередностите и измамите и за възстановяване на средствата, които са били изгубени или са били прехвърлени или употребени по неправилен начин.

               (22)

               Уместно е да бъде установен финансов пакет за целия срок на програмата, който да служи като първостепенен ориентир за бюджетния орган по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (6).

               (23)

               Мерките, необходими за прилагането на настоящото решение, следва да се приемат в съответствие с Решение № 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (7).

               (24)

               Договореностите за мониторинг и оценка на програмата следва да включват изготвянето на ежегодни подробни отчети, както и определянето на конкретни, измерими, осъществими, уместни и обвързани с крайни срокове цели и показатели.

               (25)

               Доколкото целите на настоящото решение не могат да бъдат постигнати в достатъчна степен от държавите-членки предвид трансграничния и международен характер на предлаганите действия и следователно поради своя обхват и последици могат да бъдат по-добре постигнати на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящото решение не надхвърля необходимото за постигането на тези цели,

         РЕШИХА:
   ГЛАВА I

      ОБЩИ РАЗПОРЕДБИ

   Член 1
   Създаване и цели на програмата
   1.   С настоящото решение се създава програмата MEDIA Mundus („програмата“) за целите на финансирането на проекти за международно сътрудничество в аудиовизуалния сектор, за периода от 1 януари 2011 г. до 31 декември 2013 г.
   2.   Целите на програмата са засилване на конкурентоспособността на европейската аудиовизуална индустрия, осигуряване на възможност Европа да изпълнява по-ефективно културната си и политическа роля в световен мащаб и увеличаване на възможностите за избор от страна на потребителите и повишаване на културното многообразие. Програмата ще се стреми да подобри достъпа до пазарите на трети държави и да изгради доверие и работни отношения с дългосрочен характер.
   Член 2
   Обхват на програмата
   Програмата е насочена към европейски професионалисти и професионалисти от трети държави.
   Член 3
   Определения
   За целите на настоящото решение се прилагат следните определения:

               1.

               „европейски професионалист“ означава професионалист, който:

                           а)

                           е гражданин на:

                                       i)

                                       държава-членка на ЕС; или

                                       ii)

                                       държава от ЕАСТ, която е член на ЕИП, в съответствие с разпоредбите на част VI от Споразумението за ЕИП; или

                                       iii)

                                       държава, посочена в член 8, параграфи 1 и 2 от Решение № 1718/2006/ЕО (8), и която не е вече посочена в подточка ii), ако тази държава:

                                                   —

                                                   декларира желанието си да стане член на програмата, и

                                                   —

                                                   заплати вноска, изчислена на същата база като базата, използвана за определяне на вноската ѝ по програмата „MEDIA 2007“,

                                 или

                           б)

                           е установен като юридическо лице в една от държавите, посочени в буква а), подточка i), или в държава, отговаряща на условията по буква а), подточка ii) или iii), и е собственост, пряко или с мажоритарен дял, и остава собственост на една или повече от тези държави или на един или повече граждани на тези държави до края на проекта;

               2.

               „професионалист от трета държава“ означава неевропейски професионалист;

               3.

               „трета държава“ означава държава, различна от държавите, посочени в точка 1, буква а), подточка i), или от държавите, отговарящи на условията, посочени в точка 1, буква а), подточка ii) или iii);

               4.

               „аудиовизуално произведение“ означава набор от движещи се изображения, със или без звук. Примери за аудиовизуални произведения са игрални, документални и анимационни филми;

               5.

               „европейски произведения“ означава аудиовизуални произведения, произхождащи от държави, посочени в точка 1, буква а), подточки i), ii) или iii).

         Член 4
   Условия за участие в програмата
   1.   Право на финансиране по програмата имат проекти, предложени и осъществявани съвместно от европейски професионалисти и професионалисти от трети държави.
   2.   Всеки проект се стреми да създаде ефект на мрежа за международно сътрудничество. За тази цел във всеки проект участват минимум трима партньори. Независимо от това могат да бъдат допуснати проекти, в които участват само двама партньори, ако е гарантиран ефектът на мрежа за международно сътрудничество.
   3.   Всеки проект се координира от европейски професионалист и включва поне един партньор от трета държава. Координаторът отговаря за представянето на предложението, за управлението на проекта и за финансовото администриране и изпълнение.
   ГЛАВА II

      СПЕЦИФИЧНИ ЦЕЛИ НА ПРОГРАМАТА

   Член 5
   Специфична цел 1: Обмен на информация, обучение и проучване на пазара
   Оперативната цел на програмата в областта на обмена на информация и обучението е повишаване на уменията на европейските професионалисти и професионалистите от трети държави, по-специално чрез:

               а)

               подобряване на познанията на професионалистите относно работните условия, правната рамка (включително в областта на правата върху интелектуалната собственост), финансовата система и възможностите за сътрудничество, предлагани от техните съответни аудиовизуални пазари;

               б)

               осигуряване и улесняване на сътрудничеството между професионалистите чрез подобряване на нивото на познанията им в областта на аудиовизуалните пазари;

               в)

               улесняване на мрежовата дейност и възникването на дългосрочни работни взаимоотношения, по-специално чрез предоставяне на стипендии; или

               г)

               подпомагане на първоначалното и продължаващото професионално обучение.

         Член 6
   Специфична цел 2: Конкурентоспособност и разпространение
   Оперативната цел по отношение на подобряването на конкурентоспособността на европейската аудиовизуална индустрия и разпространението на европейски произведения извън Европа, както и на произведения от трети държави в Европа, е:

               а)

               улесняване на търсенето на партньори от трети държави за европейски произведения. Програмата подпомага организирането на пазари за съвместни продукции и мероприятия за намиране на партньори (pitching), насочени към създаване на контакти между потенциални партньори (напр. сценаристи, режисьори, артисти, продуценти и разпространители);

               б)

               насърчаване на предлагането и разпространението на европейски произведения на пазарите на трети държави и на аудиовизуални произведения от трети държави в Европа. Програмата насърчава сключването на споразумения между организации на притежатели на права/търговски агенти/разпространители с цел осигуряване на разпространение (напр. посредством кина, телевизия, интернет телевизия, уеб телевизия и платформи за видео при поискване) и реклама.

         Член 7
   Специфична цел 3: Популяризиране
   За да се подобри популяризирането и видимото присъствие на европейските произведения в трети държави и на произведения от трети държави в Европа и да се увеличи търсенето от страна на публиката на разнообразно в културно отношение аудиовизуално съдържание, особено сред младежката публика, работните цели на програмата са:

               а)

               насърчаване на управителите на киносалони в Европа и трети държави да подобрят на основата на реципрочност програмните условия и условията за излъчване (продължителност, показване и брой на прожекциите) на даване на изключителни права за премиери на аудиовизуални произведения. Програмата подпомага проекти, предложени от мрежи с киносалони в Европа и в трети държави, които включват в своята програма значителен брой аудиовизуални произведения на териториите на своите партньори;

               б)

               увеличаване на предлагането на аудиовизуално съдържание и подобряване на условията за излъчване и разпространение на аудиовизуални произведения от трети държави чрез европейските канали за разпространение (напр. платформи за телевизия, интернет телевизия, уеб телевизия и видео при поискване) и на европейски произведения чрез каналите за разпространение в трети държави. Програмата подпомага партньорства между излъчващите оператори (или оператори на платформи за видео при поискване) и притежателите на права, чийто предмет е излъчването на пакет от произведения или разпространението чрез платформи за видео при поискване на каталог от произведения;

               в)

               улесняване на организирането на събития и инициативи за филмова грамотност, насочени по-специално към младежка публика, целящи налагането на многообразието на аудиовизуалните произведения в международен план и повишаването на търсенето на културно многообразие при аудиовизуалното съдържание.

         ГЛАВА III

      ФИНАНСОВИ РАЗПОРЕДБИ И МЕРКИ ЗА ИЗПЪЛНЕНИЕТО НА ПРОГРАМАТА

   Член 8
   Финансови разпоредби
   1.   Мерките, финансирани съгласно настоящото решение, се изпълняват в съответствие с Регламент (ЕО, Евратом) № 1605/2002 (9).
   2.   Съгласно член 176, параграфи 2 и 4 от Регламент (ЕО, Евратом) № 2342/2002 (10) Комисията може да вземе решение в зависимост от бенефициерите и вида на дейностите дали е необходимо те да бъдат освободени от проверка за професионална компетентност и квалификации, изисквани за успешното осъществяване на дейността или програмата за работа.
   3.   В зависимост от вида на дейността финансовата помощ може да бъде под формата на безвъзмездна помощ (възстановима по отношение на сумите, изплатени по програмата, без помощите за дублиране/субтитриране) или стипендии. Комисията може също така да дава награди за дейности или проекти, осъществени в рамките на програмата. В зависимост от характера на дейността и в съответствие с член 181 от Регламент (ЕО, Евратом) № 2342/2002 може да бъде разрешено фиксирано финансиране с твърда ставка или да бъде използвана скала за единичните разходи.
   4.   Финансирането по програмата не може да превишава 50 % от окончателните разходи на финансирания проект. Въпреки това в случаите, изрично предвидени в годишната работна програма и в поканата за представяне на предложения, финансирането може да достигне до 80 %.
   5.   В съответствие с член 113, параграф 1 от Регламент (ЕО, Евратом) № 1605/2002 във връзка с член 172, параграф 1 от Регламент (ЕО, Евратом) № 2342/2002 приносът на бенефициерите може да бъде предоставен изцяло или отчасти в натура, при условие че стойността на този принос може да бъде установена въз основа на реално направени и надлежно доказани със счетоводни документи разходи, или разходите, които по принцип са приемливи за въпросния пазар. Помещенията, които се предоставят на разположение за обучение или за рекламни цели, могат да бъдат отчетени като принос.
   6.   Съгласно член 112, параграф 1 от Регламент (ЕО, Евратом) № 1605/2002 Комисията може да реши, при условие че това е предвидено в годишната програма за работа и в поканата за представяне на предложения, че разходи, които са пряко свързани с осъществяването на подпомаганата дейност, са допустими за финансиране, дори и да са направени от бенефициера отчасти преди процедурата по подбор.
   Член 9
   Изпълнение на програмата
   1.   Комисията отговаря за изпълнението на програмата в съответствие с разпоредбите, установени в приложението. Комисията предприема стъпки за гарантиране на взаимното допълване между дейностите, които се подпомагат съгласно специфичните цели, посочени в членове 5—7.
   2.   Следните мерки за изпълнение на програмата се приемат в съответствие с процедурата по управление, посочена в член 10, параграф 2:

               а)

               годишен план за работа, включително и приоритетите;

               б)

               вътрешна годишна разбивка на средствата по програмата, в това число и разбивка по мерки в различните области;

               в)

               основните насоки за изпълнението на програмата;

               г)

               съдържанието на поканите за представяне на предложения, определянето на критериите и процедурите за подбор на проекти;

               д)

               подборът на предложения за подпомагане от общностни фондове в размер, надвишаващ:

                           —

                           200 000 EUR на бенефициер на година при специфична цел 1,

                           —

                           300 000 EUR на бенефициер на година при специфична цел 2,

                           —

                           300 000 EUR на бенефициер на година при специфична цел 3.

         3.   Комисията приема решения за подбор, които не са сред изброените в параграф 2, буква д). Комисията предоставя на Европейския парламент и на комитета, посочен в член 10, цялата необходима информация, включително решенията за подбора, взети в съответствие с настоящия параграф, в рамките на два работни дни след приемане на тези решения.
   Член 10
   Процедура на комитет
   1.   Комисията се подпомага от комитет, създаден съгласно член 11 от Решение № 1718/2006/ЕО, съставен от представители на държавите-членки и председателстван от представителя на Комисията.
   2.   При позоваване на настоящия параграф се прилагат членове 4 и 7 от Решение 1999/468/ЕО, като се вземат предвид разпоредбите на член 8 от него.
   3.   Срокът, установен в член 4, параграф 3 от Решение 1999/468/ЕО, се определя на два месеца.
   Член 11
   Принос на програмата към други политики и принципи на Общността
   Програмата подпомага укрепването на хоризонталните политики и принципи на Общността като:

               а)

               допринася за обсъждането и информираността за Съюза като зона на мир, благоденствие и сигурност;

               б)

               утвърждава основополагащия принцип на свобода на изразяване;

               в)

               привлича вниманието към значението на културното многообразие, общите ценности, междукултурния диалог и езиковото многообразие в света;

               г)

               разширява базата от знания на европейската икономика и допринася за засилването на конкурентоспособността на ЕС в световен мащаб; и

               д)

               подпомага борбата срещу всички форми на дискриминация, основани на пол, расов или етнически произход, религия или убеждения, увреждания, възраст или сексуална ориентация.

         Член 12
   Съгласуваност и взаимно допълване
   Комисията отделя особено внимание на съвместимостта и взаимното допълване между програмата и други имащи отношение към нея политики, инструменти и дейности на Общността, по-специално на координирането със и изпълнението на програмата MEDIA 2007 и външните програми за сътрудничество с трети държави в аудиовизуалния и културния сектор.
   Член 13
   Наблюдение и оценка
   1.   Комисията подлага проектите на редовно наблюдение. Резултатите от процеса на наблюдение се вземат предвид при изпълнението на програмата.
   2.   Комисията гарантира извършването на външно и независимо оценяване на програмата.
   3.   Комисията представя на Европейския парламент, на Съвета, на Европейския икономически и социален комитет и на Комитета на регионите:

               а)

               до 31 януари 2012 г. — съобщение относно евентуалното продължаване на програмата;

               б)

               до 31 декември 2015 г. — доклад за оценка ex-post.

         Член 14
   Финансов пакет
   1.   Финансовият пакет за изпълнението на програмата за периода, предвиден в член 1, параграф 1, е определен на 15 000 000 EUR.
   2.   Годишните бюджетни кредити се разрешават от бюджетния орган в границите на финансовата рамка.
   ГЛАВА IV

      ВЛИЗАНЕ В СИЛА

   Член 15
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.
   Прилага се от 1 януари 2011 г.

      Съставено в Страсбург на 21 октомври 2009 година.

            За Европейския парламент

            Председател

         J. BUZEK

            За Съвета

            Председател

         C. MALMSTRÖM

      (1)  Становище от 25 март 2009 г. (ОВ C 228, 22.9.2009 г., стр. 100).

      (2)  Становище от 21 април 2009 г. (ОВ C 200, 25.8.2009 г., стр. 51).

      (3)  Становище на Европейския парламент от 7 май 2009 г. (все още непубликувано в Официален вестник) и Решение на Съвета от 14 септември 2009 г.

      (4)  ОВ C 287, 29.11.2007 г., стр. 1.

      (5)  ОВ C 320, 16.12.2008 г., стр. 10.

      (6)  ОВ C 139, 14.6.2006 г., стр. 1.

      (7)  ОВ L 184, 17.7.1999 г., стр. 23.

      (8)  Решение № 1718/2006/ЕО на Европейския парламент и на Съвета от 15 ноември 2006 г. за прилагане на програма за подпомагане на европейския аудио-визуален сектор (МЕДИА 2007) (ОВ L 327, 24.11.2006 г., стр. 12).

      (9)  Регламент (ЕО, Евратом) № 1605/2002 на Съвета от 25 юни 2002 г. относно финансовия регламент, приложим за общия бюджет на Европейските общности (ОВ L 248, 16.9.2002 г., стр. 1).

      (10)  Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (ОВ L 357, 31.12.2002 г., стр. 1).

      ПРИЛОЖЕНИЕ

         ДЕЙНОСТИ, КОИТО ТРЯБВА ДА СЕ ОСЪЩЕСТВЯТ

      1.   Специфична цел 1: Обмен на информация, обучение и проучване на пазара

         Оперативна цел

      Повишаване на уменията на европейските професионалисти и професионалистите от трети държави и подобряване на нивото на тяхната информираност и техните познания.
      Дейности, които трябва да се осъществят:

                  —

                  Подпомагане на разработването и прилагането на учебни модули с участието на курсисти и преподаватели от европейски и трети държави, насочени към условията за продукции, съвместни продукции, разпространение, показване и популяризиране на аудиовизуални произведения на съответните международни пазари.

                  —

                  Подпомагане на разработването и прилагането на учебни модули с участието на курсисти и преподаватели от европейски и трети държави, насочени към прилагането на нови технологии при производството, постпродукцията, разпространението (в това число и чрез нови платформи за разпространение като видео при поискване, интернет телевизия, уеб телевизия), маркетинга и архивирането на аудиовизуални произведения.

                  —

                  Насърчаване на обмена между институции и/или съществуващи дейности по обучение за повишаване на квалификацията.

                  —

                  Допринасяне за обучението на обучаващите.

            2.   Специфична цел 2: Конкурентоспособност и разпространение

      1.   Оперативна цел

      Улесняване на търсенето на партньори за съвместни продукции.
      Дейности, които трябва да се осъществят:

                  —

                  Подпомагане на организирането на форуми за разработване, финансиране, съвместна продукция и предпродажбени дейности във връзка с международни съвместни продукции, по-специално на пазари за съвместни продукции и на мероприятия за намиране на партньори (pitching), насочени към създаване на контакти между потенциални партньори (напр. сценаристи, режисьори, артисти, продуценти и разпространители).

            2.   Оперативна цел

      Насърчаване на предлагането и разпространението на аудиовизуални произведения на международния пазар.
      Дейности, които трябва да се осъществят:

                  —

                  Насърчаване на сключването на споразумения между организации на притежатели на права/търговски агенти/разпространители от европейски и трети държави с цел осигуряване на разпространението (напр. посредством кино, телевизия, интернет телевизия, уеб телевизия и платформите за видео при поискване) на техните съответни аудиовизуални произведения на територията/териториите на техните партньори.

                  —

                  Привличане на общественото внимание чрез засилени рекламни кампании към предстоящо прожектиране на филми от европейски държави по света и предстоящо прожектиране на филми от трети държави по екраните в Европа.

                  —

                  Подпомагане на дейностите по дублиране и поставяне на субтитри при разпространението и популяризиране чрез всички възможни канали на аудиовизуални произведения от европейските и трети държави, в полза на продуцентите, разпространителите и излъчващите оператори.

                  —

                  Насърчаване на създаването и консолидирането на мрежи за творческо и икономическо сътрудничество между притежатели на права/търговски агенти/разпространители от европейски и трети държави.

            3.   Специфична цел 3: Популяризиране

      1.   Оперативна цел:
      Насърчаване на управителите на киносалони в европейски и трети държави да подобрят на основата на реципрочност условията на даване на изключителни права за премиери на аудиовизуални произведения.
      Дейности, които трябва да се осъществят:

                  —

                  Подпомагане на предложени от собственици на киносалони в европейски и трети държави проекти за включване в програмите на киносалоните на значителен дял изключителни премиерни прожекции съответно на филми от европейски държави и филми от трети държави за определен минимален период от време. Предоставената помощ ще бъде определена по-специално в съответствие с продължителността, показването и броя на прожекциите на филми от трети държави (или европейски филми в случай на собственици на киносалони в трети държави), представени в тези кина, през референтен период от време.

                  —

                  Подпомагане на създаването и консолидирането на мрежа от собственици на киносалони в европейски и трети държави, развиващи съвместни дейности за този тип програми.

            2.   Оперативна цел:
      Увеличаване на предлагането на аудиовизуално съдържание и подобряване на условията за излъчване и разпространение на аудиовизуални произведения от трети държави чрез европейските канали за разпространение и на европейски произведения чрез каналите за разпространение в трети държави.
      Дейности, които трябва да се осъществят:

                  —

                  Подпомагане на партньорства между излъчващи оператори (или оператори на платформи за видео при поискване и др.) от европейски и трети държави и притежатели на права, чийто предмет е излъчването на пакет от произведения от европейски и от трети държави или разпространението чрез видео при поискване на каталог от произведения от европейски и от трети държави.

                  —

                  Изграждане на атмосфера на доверие и дългосрочни работни отношения между излъчващи оператори, оператори на платформи за видео при поискване и притежатели на права от европейски и от трети държави.

            3.   Оперативна цел:
      Улесняване на организацията на събития и инициативи за филмова грамотност.
      Дейности, които трябва да се осъществят:

                  —

                  Подпомагане на мрежите за сътрудничеството между европейски и трети държави за съвместни инициативи за филмова грамотност, и по-специално на тези, насочени към младежка публика, целящи насърчаване на многообразието на аудиовизуалните произведения в международен план.

                  —

                  Подпомагане на партньорства между излъчващи оператори от европейски и трети държави относно разпространението на аудиовизуални произведения за младежка публика.


title: 2010/241/ЕС: Решение на Съвета от 26 април 2010 година за назначаване на заместник-член от Нидерландия в Комитета на регионите

text:
               29.4.2010

               BG

               Официален вестник на Европейския съюз

               L 107/19

         РЕШЕНИЕ НА СЪВЕТА
   от 26 април 2010 година
   за назначаване на заместник-член от Нидерландия в Комитета на регионите
   (2010/241/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Нидерландия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС и Решение 2010/29/ЕС за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г. (1)

               (2)

               След изтичането на мандата на г-н Harry DIJKSMA се освободи едно място за член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член в Комитета на регионите за остатъка от мандата, а именно до 25 януари 2015 г.:
   Г-н M.F.A. (René) van DIESSEN, Gedeputeerde (Заместник кралски съветник), провинция Flevoland.
   Член 2
   Настоящото решение поражда действие от деня на приемането му.

      Съставено в Люксембург на 26 април 2010 година.

            За Съвета

            Председател

         M. Á. MORATINOS

      (1)  ОВ L 348, 29.12.2009 г., стр. 22 и ОВ L 12, 19.1.2010 г., стр. 11.


title: Решение 2014/455/ОВППС на Съвета от 11 юли 2014 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна

text:
               12.7.2014

               BG

               Официален вестник на Европейския съюз

               L 205/22

         РЕШЕНИЕ 2014/455/ОВППС НА СЪВЕТА
   от 11 юли 2014 година
   за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (1), и по-специално член 3, параграф 1 от него,
   като има предвид, че:

               (1)

               На 17 март 2014 г. Съветът прие Решение 2014/145/ОВППС.

               (2)

               Предвид сериозното положение в Украйна Съветът смята, че в списъка на подлежащите на ограничителни мерки лица, образувания и органи, който се съдържа в приложението към Решение 2014/145/ОВППС, следва да бъдат добавени и други лица.

               (3)

               Следователно приложението към Решение 2014/145/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Лицата, изброени в приложението към настоящото решение, се добавят в списъка, който се съдържа в приложението към Решение 2014/145/ОВППС.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 11 юли 2014 година.

            За Съвета

            Председател

         S. GOZI

      (1)  ОВ L 78, 17.3.2014 г., стр. 16.

      ПРИЛОЖЕНИЕ
      СПИСЪК НА ЛИЦАТА, ПОСОЧЕНИ В ЧЛЕН 1

                  Име

                  Идентифицираща информация

                  Основания

                  Дата на вписване

                  1.

                  Aleksandr Yurevich BORODAI (Александр Юрьевич Бородай)

                  Дата на раждане: 25.7.1972 г. в Москва

                  Т.нар. „министър-председател на Донецката народна република“.
                  Отговорен за сепаратистките „правителствени“ дейности на т.нар. „правителство на Донецката народна република“ (напр. на 8 юли той посочи, че „нашите военни сили провеждат специална операция, насочена срещу украинските „фашисти“)“, подписал меморандума за разбирателство относно „Съюз Новорусия“

                  12.7.2014 г.

                  2.

                  Alexander KHODAKOVSKY (Александр Сергеевич Ходаковский)

                  Т.нар. „министър на сигурността на Донецката народна република“.
                  Отговорен за сепаратистките дейности по отношение на сигурността на т.нар. „правителство на Донецката народна република“

                  12.7.2014 г.

                  3.

                  Alexandr Aleksandrovich KALYUSSKY, (Александр Александрович Калюсский)

                  Т.нар. „де факто заместник министър-председател по социалните въпроси на Донецката народна република“.
                  Отговорен за сепаратистките „правителствени“ дейности на т.нар. „правителство на Донецката народна република“

                  12.7.2014 г.

                  4.

                  Alexander KHRYAKOV

                  Т.нар. „министър на информацията и средствата за масова комуникация на Донецката народна република“.
                  Отговорен за про-сепаратистките пропагандни дейности на т.нар. „правителство на Донецката народна република“

                  12.7.2014 г.

                  5.

                  Marat BASHIROV

                  Т.нар. „министър-председател на Съвета на министрите на Луганската народна република“, утвърден на 8 юли.
                  Отговорен за сепаратистките „правителствени“ дейности на т.нар. „правителство на Луганската народна република“

                  12.7.2014 г.

                  6.

                  Vasyl NIKITIN

                  Т.нар. „заместник министър-председател на Съвета на министрите на Луганската народна република“, (преди това беше т.нар. „министър-председател на Луганската народна република“ и бивш говорител на „Югоизточната армия“).
                  Отговорен за сепаратистките „правителствени“ дейности на т.нар. „правителство на Луганската народна република“.
                  Отговорен за изявлението на Югоизточната армия, че украинските президентски избори не могат да се проведат в Луганската народна република поради „новия“ статут на областта.

                  12.7.2014 г.

                  7.

                  Aleksey KARYAKIN (Алексей Карякин)

                  1979 г.

                  Т.нар. „председател на Върховния съвет на Луганската народна република“.
                  Отговорен за сепаратистките „правителствени“ дейности на „Върховния съвет“, отговорен за отправеното искане към Руската федерация да признае независимостта на Луганската народна република,
                  подписал меморандума за разбирателство относно „Съюз Новорусия“

                  12.7.2014 г.

                  8.

                  Yurij IVAKIN (Юрий Ивакин)

                  Т.нар. „министър на вътрешните работи на Луганската народна република“.
                  Отговорен за сепаратистките „правителствени“ дейности на т.нар. „правителство на Луганската народна република“

                  12.7.2014 г.

                  9.

                  Igor PLOTNITSKY

                  Т.нар. „министър на отбраната на Луганската народна република“.
                  Отговорен за сепаратистките „правителствени“ дейности на т.нар. „правителство на Луганската народна република“

                  12.7.2014 г.

                  10.

                  Nikolay KOZITSYN

                  20 юни 1956 г. в Донецка област

                  Командващ Казашките сили.
                  Отговарящ за командването на сепаратистите в Източна Украйна, които водят действия срещу украинските правителствени сили

                  12.7.2014 г.

                  11.

                  Oleksiy MOZGOVY (ОлексIй Мозговий)

                  Един от лидерите на въоръжените групи в Източна Украйна.
                  Отговарящ за обучението на сепаратистите да водят действия срещу украинските правителствени сили

                  12.7.2014 г.


title: Решение (ЕС) 2017/609 на Съвета от 27 март 2017 година относно сключването, от името на Европейския съюз и неговите държави-членки, на Протокол към Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна, за да се вземе предвид присъединяването на Република Хърватия към Европейския съюз

text:
               31.3.2017

               BG

               Официален вестник на Европейския съюз

               L 86/1

         РЕШЕНИЕ (ЕС) 2017/609 НА СЪВЕТА
   от 27 март 2017 година
   относно сключването, от името на Европейския съюз и неговите държави-членки, на Протокол към Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна, за да се вземе предвид присъединяването на Република Хърватия към Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 във връзка с член 218, параграф 6, буква а) от него,
   като взе предвид Акта за присъединяване на Република Хърватия, и по-специално член 6, параграф 2 от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна (2) („Споразумението“), беше подписано в Люксембург на 17 юни 2002 г. и влезе в сила на 1 април 2006 г.

               (2)

               Република Хърватия стана държава — членка на Европейския съюз, на 1 юли 2013 г.

               (3)

               Съгласно условията на член 6, параграф 2 от Акта за присъединяване на Република Хърватия присъединяването на Република Хърватия към Споразумението следва да бъде одобрено посредством протокол към Споразумението, който се сключва между Съвета, действащ от името на Съюза и с единодушие от името на държавите-членки, и Ливанската република.

               (4)

               На 14 септември 2012 г. Съветът упълномощи Комисията да започне преговори с Ливанската република. Преговорите бяха приключени успешно. В съответствие с Решение (ЕС) 2016/859 на Съвета (3), протоколът към Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна, във връзка с присъединяването на Република Хърватия към Европейския съюз беше подписан от името на Европейския съюз и неговите държави-членки в Брюксел на 28 април 2016 г.

               (5)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   С настоящото Протоколът към Евро-средиземноморското споразумение за асоцииране между Европейската общност и нейните държави-членки, от една страна, и Република Ливан, от друга страна, във връзка с присъединяването на Република Хърватия към Европейския съюз се одобрява от името на Съюза и неговите държави-членки (4).
   Член 2
   Председателят на Съвета извършва от името на Съюза нотификацията, предвидена в член 7 от Протокола, за да бъде изразено съгласието на Съюза за обвързването му с Протокола (5).
   Член 3
   Настоящото решение влиза в сила в деня на приемането му.

      Съставено в Брюксел на 27 март 2017 година.

            За Съвета

            Председател

         C. ABELA

      (1)  Одобрение от 2 март 2017 г. (все още непубликувано в Официален вестник).

      (2)  ОВ L 143, 30.5.2006 г., стр. 2.

      (3)  ОВ L 144, 1.6.2016 г., стр. 1.

      (4)  Текстът на споразумението е публикуван в ОВ L 144, 1.6.2016 г., стр. 3 заедно с решението за подписването му.

      (5)  Датата на влизане в сила на Протокола ще бъде публикувана в Официален вестник на Европейския съюз от генералния секретариат на Съвета.


title: 2014/468/ЕС: Решение на Съвета взето по взаимно съгласие с председателя на Комисията от 17 юли 2014 година за назначаване на член на Европейската комисия

text:
               18.7.2014

               BG

               Официален вестник на Европейския съюз

               L 212/15

         РЕШЕНИЕ НА СЪВЕТА
   взето по взаимно съгласие с председателя на Комисията
   от 17 юли 2014 година
   за назначаване на член на Европейската комисия

      (2014/468/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 246, втора алинея от него,
   като взе предвид становището на Европейския парламент (1),
   като има предвид, че:

               (1)

               На 9 февруари 2010 г. Европейският съвет прие Решение 2010/80/ЕС (2) за назначаване на Европейската комисия за периода до 31 октомври 2014 г.

               (2)

               В писмо от 18 юни 2014 г. председателят на Европейската комисия г-н José Manuel DURÃO BARROSO уведоми Съвета за оставката на г-н Olli REHN като член на Европейската комисия, считано от 30 юни 2014 г.

               (3)

               В съответствие с член 246, втора алинея от Договора за функционирането на Европейския съюз мястото на член, който е подал оставка, се заема за остатъка от мандата му от нов член със същото гражданство.

               (4)

               Поради това следва да се назначи нов член на Комисията,

         ПРИЕ НАСТОЯЩОТО РЕШЕНИЕ:
   Член 1
   Съветът, по взаимно съгласие с председателя на Комисията г-н José Manuel DURÃO BARROSO, назначава г-н Jyrki KATAINEN за член на Комисията за остатъка на мандата, който изтича на 31 октомври 2014 г.
   Член 2
   Настоящото решение влиза в сила в деня на приемането му.

      Съставено в Брюксел на 17 юли 2014 година.

            За Съвета

            Председател

         S. GOZI

      (1)  Становище от 16 юли 2014 г. (все още непубликувано в Официален вестник).

      (2)  ОВ L 38, 11.2.2010 г., стр. 7.


title: Решение на Комисията от 16 май 2011 година за създаване на форум за обмен на информация в съответствие с член 13 от Директива 2010/75/ЕС относно емисиите от промишлеността

text:
               17.5.2011

               BG

               Официален вестник на Европейския съюз

               C 146/3

         РЕШЕНИЕ НА КОМИСИЯТА
   от 16 май 2011 година
   за създаване на форум за обмен на информация в съответствие с член 13 от Директива 2010/75/ЕС относно емисиите от промишлеността
   2011/C 146/03
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2010/75/ЕС относно емисиите от промишлеността (комплексно предотвратяване и контрол на замърсяването) (преработена) (1), (наричана по-нататък „директивата“), и по-специално член 13, параграф 3 от нея,
   като има предвид, че:

               (1)

               Член 13, параграф 1 от директивата изисква от Комисията да организира обмен на информация между държавите-членки, съответните промишлени отрасли, неправителствените организации, съдействащи за опазването на околната среда, и Комисията.

               (2)

               Член 13, параграф 3 от директивата предвижда Комисията да създаде и да свиква редовно форум, съставен от представители на държавите-членки, съответните промишлени отрасли и неправителствените организации, съдействащи за опазването на околната среда, и форумът да ѝ представя становището си относно практическите условия и ред за обмен на информацията, посочена в същия член.

               (3)

               Член 13, параграф 4 от директивата изисква от Комисията да получи и да предоставя обществен достъп до становището на форума относно предлаганото съдържание на референтните документи за НДНТ.

               (4)

               Поради това е необходимо да бъде създаден форум и да се определят неговите задачи и структура.

               (5)

               Форумът следва да представя становището си относно практическите условия и ред за обмен на информация и относно предлаганото съдържание на референтните документи за НДНТ.

               (6)

               Форумът следва да се състои от държавите-членки, международни организации, представители на промишлените отрасли, засегнати от дейностите, посочени в приложение I към директивата, и от неправителствени организации, съдействащи за опазването на околната среда.

               (7)

               Правилата относно разкриването на информация от страна на членовете на форума следва да бъдат определени.

               (8)

               Личните данни следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (2),

         РЕШИ:
   Член 1
   Предмет
   С настоящото се учредява форум за насърчаване на обмена на информация в съответствие с член 13, параграф 3 от директивата.
   Член 2
   Задачи
   Задачите на форума са:

               а)

               да представя становището си относно практическите условия и ред за обмен на информация в съответствие с член 13, параграф 3 от директивата;

               б)

               да представя становището си относно предлаганото съдържание на референтните документи за НДНТ в съответствие с член 13, параграф 4 от директивата.

         Член 3
   Консултации
   Комисията може да се консултира с форума по всеки въпрос, свързан с член 13 от директивата или по всички въпроси, свързани с НДНТ, така както са определени в член 3, параграф 10 от директивата.
   Член 4
   Членство и назначаване
   1.   Членове са държави-членки, международни организации, представители на промишлените отрасли, засегнати от дейностите, посочени в приложение I към директивата, и неправителствени организации, съдействащи за опазването на околната среда. Тези организации следва да са представени задоволително на европейско равнище.
   2.   Членове на експертната група на Комисията „Форум за обмен на информация относно най-добрите налични техники, предвидени съгласно законодателството в областта на емисиите от промишлеността“ (Е00466) автоматично се разглеждат като членове на форума.
   3.   Нови членове, които не са държави-членки, се назначават от генералния директор на ГД „Околна среда“.
   4.   Членовете, които вече не са способни ефективно да участват в обсъжданията на форума, които подадат оставка или не отговарят на изискванията в член 339 от договора, могат да бъдат заместени.
   5.   Имената на членуващите организации се публикуват в регистъра. Имената на представителите на държави-членки могат да бъдат публикувани в регистъра.
   6.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Дейност
   1.   Форумът се председателства от Комисията.
   2.   Със съгласието на Комисията, форумът може да създава подгрупи, които да разглеждат конкретни въпроси въз основа на мандат, определен от форума. Тези подгрупи се разпускат веднага щом мандатът им бъде изпълнен. Подгрупите се председателстват от Комисията. Председателят на съответната подгрупа докладва на форума.
   3.   Представителите на държави от ЕИП получават покана да участват в заседанията на форума, в съответствие със съответния протокол за ЕИП.
   4.   Представителите на присъединяващи се към ЕС страни получават покани за заседанията на форума от датата на подписване на Договора за присъединяване.
   5.   В специални случаи председателят може да кани експерти, които не са членове на форума, но имат експертни знания по въпроси от дневния ред, да участват в работата на форума или на подгрупата. Освен това председателят може да даде статут на наблюдатели на физически лица, на организации съгласно правило 8, параграф 3 от хоризонталните правила за експертните групи (3) и на страни кандидатки.
   6.   Членовете на форума и техните представители, както и поканените експерти и наблюдатели, спазват задълженията за професионална тайна, както са определени в договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом на Комисията (4). При неспазване на тези задължения Комисията може да предприеме съответните мерки.
   7.   Заседанията на форума и неговите подгрупи се провеждат в сгради на Комисията. Секретарското обслужване се осигурява от Комисията.
   8.   Форумът приема, чрез обикновено мнозинство на своите членове, свой процедурен правилник въз основа на стандартния процедурен правилник за експертните групи.
   9.   Комисията публикува важна информация относно дейностите на форума като я включва в регистъра или чрез връзка от регистъра към специализиран уебсайт.
   Член 6
   Разходи за участие в заседанията
   1.   Участниците в дейностите на форума не получават възнаграждение за извършваната от тях работа.
   2.   Пътните разходи на участниците в дейностите на форума могат да се възстановяват от Комисията. Възстановяването се извършва в съответствие с разпоредбите, в сила за Комисията и според наличния бюджет, предоставен на службите на Комисията в рамките на годишната процедура за разпределение на средствата.

      Съставено в Брюксел на 16 май 2011 година.

            За Комисията

         Janez POTOČNIK

            Член на Комисията

      (1)  ОВ L 334, 17.12.2010 г., стр. 17.

      (2)  ОВ L 8, 12.1.2001 г., стр. 1.

      (3)  C(2010) 7649 окончателен.

      (4)  Решение на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1).


title: 2009/522/ЕО: Решение на Европейската централна банка от 2 юли 2009 година относно изпълнението на програмата за закупуване на обезпечени облигации (ЕЦБ/2009/16)

text:
               4.7.2009

               BG

               Официален вестник на Европейския съюз

               L 175/18

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 2 юли 2009 година
   относно изпълнението на програмата за закупуване на обезпечени облигации
   (ЕЦБ/2009/16)
   (2009/522/ЕО)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за създаване на Европейската общност, и по-специално член 105, параграф 2, първо тире от него,
   като взе предвид Устава на Европейската система на централните банки и на Европейската централна банка (наричан по-долу „Уставът на ЕСЦБ“), и по-специално член 12.1, втора алинея във връзка с член 3.1, първо тире и член 18.1 от него,
   като има предвид, че:

               (1)

               Съгласно член 18.1 от Устава на ЕСЦБ националните централни банки на държавите-членки, които са приели еврото (наричани по-долу „НЦБ“) и Европейската централна банка (ЕЦБ) (заедно наричани по-долу „централните банки от Евросистемата“) могат да участват на финансовите пазари, наред с останалите начини, посредством окончателни покупки и продажби на търгуеми инструменти.

               (2)

               На 7 май 2009 г. и по-късно на 4 юни 2009 г. Управителният съвет реши, че предвид необичайните в момента обстоятелства, господстващи на пазара, следва да се стартира програма (наричана по-долу „програма за закупуване на обезпечени облигации“ или „програмата“), съгласно която НЦБ, и по-изключение ЕЦБ, чрез пряк контакт с контрагентите могат да извършват съобразно разпределения им дял окончателни покупки на допустими обезпечени облигации. Централните банки от Евросистемата възнамеряват да приведат в изпълнение програмата за закупуване на обезпечени облигации постепенно, като взимат предвид условията на пазара и нуждите на паричната политика на Евросистемата. Тези покупки имат за цел да допринесат за: а) подпомагане на продължаващото намаляване на срочните лихви на паричния пазар; б) облекчаване на условията за финансиране за кредитни институции и предприятия; в) насърчаване на кредитните институции да поддържат и разширяват своето кредитиране за клиенти; и г) подобряване на пазарната ликвидност във важни сектори на пазара на частни дългови ценни книжа.

               (3)

               Като част от единната парична политика, окончателните покупки на допустими обезпечени облигации от централните банки на Евросистемата по програмата следва да се извършват по еднакъв начин в съответствие с условията на настоящото решение,

         РЕШИ:
   Член 1
   Установяване и обхват на окончателната покупка на обезпечени облигации
   Евросистемата създаде програма, съгласно която централните банки от Евросистемата закупуват допустими обезпечени облигации с целева номинална стойност от 60 милиарда евро. Съгласно програмата централна банка от Евросистемата може да реши да закупи допустими обезпечени облигации от допустими контрагенти на първичния и вторичния пазар в съответствие с критериите за допустимост, които се съдържат в настоящото решение. Насоки ЕЦБ/2000/7 от 31 август 2000 г. относно инструментите и процедурите на паричната политика на Евросистемата (1) не се прилагат за окончателните покупки на обезпечени облигации от централна банка на Евросистемата по програмата.
   Член 2
   Критерии за допустимост на обезпечени облигации
   Обезпечените облигации, които са: а) допустими за операциите на паричната политика, както е посочено в Насоки ЕЦБ/2000/7; б) деноминирани в евро; в) емитирани от кредитни институции, учредени в еврозоната, или от други организационни единици, учредени в еврозоната и отговарящи на условията, изброени в параграф 4 по-долу; и г) държани в еврозоната и чийто сетълмент се извършва в еврозоната, са допустими за окончателна покупка по програмата, при условие че отговарят на следните допълнителни изисквания:

               1.

               Те представляват или i) обезпечени облигации, емитирани в съответствие с критериите, изложени в член 22, параграф 4 от Директивата за ПКИПЦК (2) (наричани по-долу „обезпечени облигации, съответстващи на Директивата за ПКИПЦК“), или ii) структурирани обезпечени облигации, за които централна банка от Евросистемата счита по собствена преценка, че предлагат обезпечения, подобни на обезпечените облигации, съответстващи на Директивата за ПКИПЦК.

               2.

               По правило всяка емисия на обезпечени облигации има минимален емисионен обем от 500 милиона евро. В особени случаи централна банка от Евросистемата може да реши да закупи обезпечени облигации с емисионен обем под 500 милиона евро, при условие че емисионният обем не е под 100 милиона евро, когато тази централна банка от Евросистемата реши по собствена преценка, че специфични обстоятелства на пазара или съображения, свързани с управлението на риска, налагат тази покупка.

               3.

               По правило емисията на обезпечените облигации има минимален рейтинг „АА“ или друг еквивалентен рейтинг, присъден от поне една от основните агенции за кредитен рейтинг.

               4.

               Ако емитентът на обезпечената облигация е организационна единица (различна от кредитна институция), учредена в еврозоната, се прилагат следните условия: i) организационната единица емитира единствено обезпечени облигации, и ii) обезпечените облигации са гарантирани по задоволителен за съответната централна банка от Евросистемата начин от кредитна институция, учредена в еврозоната, или алтернативно, имат обезпечение с подобен характер, което отговаря на изискванията на съответната централна банка от Евросистемата.

               5.

               Обезпечените облигации се емитират съгласно законодателството, което урежда обезпечените облигации и е в сила в държава-членка от еврозоната. В случая на структурирани обезпечени облигации законодателството, уреждащо документацията за обезпечените облигации, е законодателството на държава-членка от еврозоната.

         Член 3
   Допустими контрагенти
   Следните контрагенти са допустими по програмата за закупване на обезпечени облигации: а) местни контрагенти, участващи в операциите на паричната политика на Евросистемата, както е определено в приложение I, раздел 2.1 от Насоки ЕЦБ/2000/7; и б) други контрагенти, установени в еврозоната (посредством учредяване на дружество или клон), които централна банка от Евросистемата използва за инвестиране на своя инвестиционен портфейл, деноминиран в евро.
   Член 4
   Заключителни разпоредби
   1.   Настоящото решение влиза в сила в деня след публикуването му на уебсайта на ЕЦБ.
   2.   Настоящото решение се прилага до 30 юни 2010 г.

      Съставено в Люксембург на 2 юли 2009 година.

            Председател на ЕЦБ

         Jean-Claude TRICHET

      (1)  ОВ L 310, 11.12.2000 г., стр. 1.

      (2)  Директива 85/611/ЕИО на Съвета от 20 декември 1985 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 375, 31.12.1985 г., стр. 3).